த. ச. கனகா

**தஞ்சை சந்தானகிருட்டிண கனகா** (Thanjavur Santhanakrishna Kanaka) **டி. எசு. கனகா** என்றும் அழைக்கப்படும் (31 மார்ச் 1932-14 நவம்பர் 2018) இவர் ஆசியாவின் முதல் பெண் நரம்பியல் அறுவை சிகிச்சை நிபுணராவார்.  மேலும், உலகின் சில பெண் நரம்பியல் அறுவை சிகிச்சை நிபுணர்களில் ஒருவராகவும் இருந்தார். இவர் மூளையில் நாள்பட்ட மின்முனை உள்வைப்புகளை சரிசெய்த இந்தியாவின் முதல் நரம்பியல் அறுவை சிகிச்சை நிபுணர் ஆவார்.  1975ஆம் ஆண்டின் முற்பகுதியில் ஆழ்ந்த மூளைத் தூண்டுதலைச் செய்த முதல் நிபுணருமாவார். பேராசிரியர்கள் பாலசுப்பிரமணியம், எசு. கல்யாணராமனுடன் இணைந்து இவர் 1960கள் மற்றும் 1970களில்  செயல்பாட்டு நரம்பியல் அறுவை சிகிச்சைக்கு  முன்னோடியாகவும் இருந்தார். திடமத்துட்தொடு அறுவை சிகிச்சை துறையில் இவரது ஆராய்ச்சி மற்றும் பங்களிப்புகளுக்கான அங்கீகாரத்தைப் பெற்றார்.

## வாழ்க்கையும் கல்வியும்
சென்னையில் சந்தானகிருட்டிணன் மற்றும் பத்மாவதி இணையருக்கு பிறந்த எட்டுக் குழந்தைகளில் கனகாவும் ஒருவர். இவரின் தந்தை பொது அறிவுறுத்தல் துணை இயக்குநராகவும், சென்னை ஆசிரியர் கல்லூரியின் முதல்வராகவும் இருந்துள்ளார். ஆரம்பத்தில், கனகா ஆன்மிகப் படிப்புகளில் ஈர்க்கப்பட்டார். ஆனால் இவரது ஆர்வம் காரணமாக சென்னை மதராசு மருத்துவக் கல்லூரியில், திசம்பர் 1954-இல் தனது இளநிலை மருத்துவத்தை முடித்து, மார்ச் 1963-இல் பொது அறுவைச் சிகிச்சையில் தனது முதுநிலை மருத்துவக் கல்வியினை தொடர்ந்து இதே கல்லூரியில் முடித்தார். 1968-ஆம் ஆண்டில், இவர் நரம்பியல் அறுவைச் சிகிச்சையில் தனது முதுநிலைப் பட்டம் (எம்.சி.எச்) பெற்றார். பின்னர் 1972-இல் பெருமூளை வாதத்தில் திடமத்துட்தொடு அறுவைச் சிகிச்சை தொடர்பான ஆராய்ச்சியை முடித்தார். 20 ஆண்டுகளுக்கும் மேலான அறுவைச் சிகிச்சைகளில் ஈடுபட்ட பிறகு, கனகா 1983-இல் உயர் கல்வி பட்டயச் சான்றினைப் பெற்றார்.

## தொழில்
கனகா உலகின் முதல் பெண் நரம்பியல் அறுவை சிகிச்சை நிபுணர்களில் ஒருவராவார். நவம்பர் 1959 இல் தகுதி பெற்ற டயானா பெக் (1902-1956), மற்றும் அசிமா அல்டினோக் ஆகியோருக்குப் பிறகு 1968 மார்ச்சில் நரம்பியல் அறுவை சிகிச்சையில் (எம்.சி.எச்) தகுதி பெற்றவர். 1960இல் சென்னையில் திடமத்துட்தொடு அறுவைத் தொடங்கியபோது, கனகா இந்திய நரம்பியல் நிபுணர் பா. இராமமூர்த்தியின் அறுவை சிகிச்சை குழுவில் உறுப்பினராக இருந்தார். இவர் இந்தியாவில் முதல் திடமத்துட்தொடு நடைமுறைகளை நிகழ்த்தினார்.

கனகா 1962-1963 சீன-இந்தியப் போரின்போது இந்தியத் தரைப்படை மருத்துவ அதிகாரியாக பணியாற்றினார். இவர் தனது வாழ்க்கையின் பெரும்பகுதியை முக்கியமாக அரசாங்க பொது மருத்துவமனையுடன் தொடர்பிலிருந்தார். கனகா சென்னை மருத்துவக் கல்லூரி, தொற்றுநோயியல் ஆராய்ச்சி மையம், அடையாறு புற்றுநோய் நிறுவனம், இந்து மிஷன் மருத்துவமனை மற்றும் பிற மருத்துவமனைகளிலும் கற்பித்துள்ளார். சுமார் 30 ஆண்டுகளுக்கும் மேலாக பொருளாதார ரீதியாக பின்தங்கிய மக்களுக்கு சுகாதார வசதிகளை வழங்க இவர் திருமலை திருப்பதி தேவஸ்தானம் உட்பட பல அமைப்புகளுடன் பணியாற்றினார்.

1973ஆம் ஆண்டில், இவர் ஒரு சர்வதேச பயணத்தைத் தொடங்கினார். முதலில் சப்பானின் தோக்கியோவுக்குப் பயணம் செய்தார். இது திடமத்துட்தொடு நடைமுறைகள் செய்யப்பட்ட உலகின் மூன்று இடங்களில் ஒன்றாகும். இந்த நேரத்தில், கனகா ஒரு வருட கொழும்பு திட்ட நிதியுதவி ஆய்வினை முடித்தார். இதன் மூலம் வலி மேலாண்மை மற்றும் உதரவிதான வேகக்கட்டுப்பாடு உள்ளிட்ட பிரெனிக் நரம்பு தூண்டுதல் மற்றும் உயிரியல் மருத்துவ சாதனங்களை ஆய்வு செய்தார்.

## தனிப்பட்ட வாழ்க்கை
கனகா அறுவைச்சிகிச்சையில் முதுநிலைப் பட்டம் பெற்ற நிலையில், கனகாவின் தம்பி நோய்வாய்ப்பட்டு ஒன்பது வயதில் இறந்தார். இந்த துயரம்  கனகாவினைத் திருமணம் செய்து கொள்ளாமல் இருக்க முடிவெடுத்தது. மாறாக நோயாளிகளுக்கு உதவுவதற்காக தனது வாழ்க்கையை அர்ப்பணிக்க மருத்துவத் தொழிலைத் தொடர்ந்தார்.

கனகா, ஆணாதிக்கம் செலுத்தும் துறையில் ஒரு முன்னோடி பெண்ணாக மிகவும் பாகுபாட்டை எதிர்கொண்டார்.

கனகா அதிக முறை குருதிக் கொடை வழங்கியதற்க்காக லிம்கா புத்தகத்தில் இடம் பெற்றுள்ளார். 2004ஆம் ஆண்டு நிலவரப்படி இவர் 139 முறை இரத்த தானம் செய்ததாக குறிப்பிடப்பட்டுள்ளது.

## இறப்பு
கனகா வயது முதிவு காரணமாக 14 நவம்பர் 2018 அன்று இறந்தார்.

## மேற்கோள்கள்

## வெளி இணைப்புகள்
*  "Stereotactic surgery in India : the past, present and the future". Ramamurthi. NeurologyIndia.com.
* "A lifelong passion to heal". *New Straits Times*.
* "Trail-blazer in women's education" . *The Hindu*. 2003-04-16.
* "A lifelong passion to heal" by Sofianni Subki: AML-632
* http://greatindianheroes.com/uncategorized/dr-ts-kanaka-asias-first-female-neurosurgeon/ 
* http://www.newindianexpress.com/states/tamil_nadu/article404878.ece

பகுப்பு:தமிழ்ப் பெண் மருத்துவர்கள்
பகுப்பு:1932 பிறப்புகள்
பகுப்பு:2018 இறப்புகள்
பகுப்பு:தமிழ்நாட்டு மருத்துவர்கள்
பகுப்பு:மதராசு மருத்துவக் கல்லூரி மேனாள் மாணவர்கள்